KLASA: P-415/23

URBROJ: 711-02-02/06-2024-06

Zagreb, 05. prosinca 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Igora Lukača, Nike Nodilo-Lakoš, Ines Pavlačić i Ane Poljak kao članova Povjerenstva, na temelju članka 32. stavka 1. podstavka 3., članka 44. stavka 2. i članka 48. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu ZSSI), **u predmetu obveznika Alana Kocipera, OIB:** **……………**, **člana uprave trgovačkog društva INOVATIVNI ZADAR d.o.o. za poticanje i razvoj poduzetništva, informacijskih i komunikacijskih tehnologija do 31. siječnja 2024.** godine,pokrenutom po službenoj dužnosti, na 66. sjednici održanoj 05. prosinca 2024. godine, donosi sljedeću

**ODLUKU**

1. **Obveznik Alan Kociper, član uprave trgovačkog društva INOVATIVNI ZADAR d.o.o. za poticanje i razvoj poduzetništva, informacijskih i komunikacijskih tehnologija do 31. siječnja 2024. godine, nepodnošenjem godišnje imovinske kartice za 2022. godinu u zakonskom roku do 31. siječnja 2023. godine, počinio je povredu odredbe članka 10. stavka 4. ZSSI-a.**
2. **Za povredu ZSSI-a, opisanu pod točkom I. ove izreke, obvezniku se izriče sankcija u obliku opomene.**

Obrazloženje

Povjerenstvo je po službenoj dužnosti, uvidom u Registar obveznika, utvrdilo kako obveznik Alan Kociper, član uprave trgovačkog društva INOVATIVNI ZADAR d.o.o. za poticanje i razvoj poduzetništva, informacijskih i komunikacijskih tehnologija do 31. siječnja 2024. godine, nije podnio imovinsku karticu povodom godišnje obveze podnošenja za 2022. godinu, u zakonskom roku do 31. siječnja 2023. godine.

Obzirom je imenovani obnašao dužnost člana uprave trgovačkog društva INOVATIVNI

ZADAR d.o.o. za poticanje i razvoj poduzetništva, informacijskih i komunikacijskih tehnologija u razdoblju od 25. prosinca 2021. godine do 06. studenog 2022. godine te u razdoblju od 07. studenog 2022. godine do 31. siječnja 2024. godine, ima status obveznika sukladno članku 3. stavku 1. točki 40. ZSSI-a te je dužan postupati po odredbama navedenog zakona.

Uvidom u Registar obveznika, Povjerenstvo je utvrdilo da obveznik nije podnio imovinsku karticu za 2022. godinu u zakonskom roku do 31. siječnja 2023. godine

Slijedom navedenog, Povjerenstvo je dana 18. lipnja 2024. godine utvrdilo postojanje pretpostavki za pokretanje postupka radi moguće povrede članka 10. stavka 4. ZSSI-a i o istome je obavijestilo obveznika putem obavijesti KLASA: P-415/23, URBROJ: 711-02-01/07-2024-03 te je ujedno obveznik pozvan da se u roku od 15 dana očituje na činjenična utvrđenja iz predmetne obavijesti. Obveznik se na citiranu obavijest očitovao navodeći da je funkciju člana uprave tvrtke Inovativni Zadar d.o.o. obnašao bez prekida 9 godina i 2 mjeseca te da je sukladno proširenju obveze podnošenja imovinskih kartica iz ZSSI-a između ostalih i na članove uprave trgovačkih društava u vlasništvu jedinica lokalne samouprave, prvu imovinsku karticu podnio u za to propisanom roku 12. svibnja 2022. godine. Nadalje ističe, a obzirom da je tada prvi put ispunjavao imovinsku karticu i uočio određene greške koje je ispravio na karticama podnesenim 01. lipnja 2022. i 03. lipnja 2022. te da iste oslikavaju njegovo imovinsko stanje na dan podnošenja tih kartica. Također navodi da je sljedeću imovinsku karticu podnio 30. siječnja 2023. i da se ista odnosi na spornu 2022. godinu pa 31. siječnja 2024.za 2023. godinu i konačno 15. veljače 2024. koja se odnosi na prestanak obnašanja dužnosti. Naveo je da je očito sporna činjenica da je 30. siječnja 2023. zapravo podnio imovinsku karticu povodom „ponovnog imenovanja na istu dužnost“, ali da je to iz razloga što je njegovo zadnje stupanje na dužnost bilo u periodu pred kraj 2022. godine te kako se u tih nekoliko mjeseci od podnošenja zadnje imovinske kartice po pitanju njegove imovine nije ništa promijenilo, nije podnosio još jednu imovinsku karticu. Također je naveo da moli da se uzmu u obzir sve okolnosti, odnosno da je uredno podnosio imovinske kartice, prije i nakon sporne godišnje imovinske kartice za 2022. godinu te da imovinska kartica podnesena 03. lipnja 2022. oslikava njegovo imovinsko stanje praktički s tim datumom (pola 2022. godine). Nadalje ističe da imovinske kartice popunjava isključivo sam bez pravne pomoći pa da stoga nije bio svjestan da treba podnositi imovinsku karticu „povodom ponovnog izbora/ imenovanja na istu dužnost“, jer bi redovita imovinska kartica za 2022. godinu i ona koja je bila podnesena 30. siječnja 2023. sadržajno bile potpuno jednake i oslikavale stanje njegove imovine na dan 31. prosinca 2022. te bi isto takva bila i imovinska kartica povodom ponovnog izbora/imenovanja na istu dužnost da ju je podnio 07. prosinca 2022. kad je bio krajnji rok za to. Također je naveo da je nakon toga uredno u roku podnio godišnju imovinsku karticu za 2023. godinu kao i onu povodom prestanka obnašanja dužnosti 15. veljače 2024. godine, iz čega se može zaključiti da ne postoje neki posebni razlozi zašto je „propustio“ objaviti redovitu godišnju imovinsku karticu za 2022. godinu osim onih prethodno navedenih. Zaključno je naveo da od 31. siječnja 2024. više ne obnaša funkciju člana uprave na vlastiti zahtjev, da više nije dužnosnik te da mu je sukladno ZSSI-u preostalo objaviti još „imovinsku karticu povodom proteka 12 mjeseci od prestanka obnašanja dužnosti“, koju namjerava objaviti u propisanom roku. Također je naveo da se radi o nenamjernom propustu te da je kroz imovinsku karticu objavljenu s 30. siječnja 2023. godine izneseno i njegovo imovinsko stanje za 2022. godinu, odnosno do 31. siječnja 2023. kako je i predviđeno za tu vrstu kartice.

Uvidom u Registar obveznika utvrđeno je da je imenovani obveznik podnio imovinsku karticu za 2022. godinu dana 31. siječnja 2024. godine.

Člankom 32. stavkom 1. podstavkom 1. ZSSI-a propisano je da je nadležnost Povjerenstva pokretanje postupaka za utvrđivanje povreda odredaba toga Zakona o sukobu interesa ili drugog zabranjenog ili popisanog ponašanja.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi toga Zakona.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od 8 dana niti duži od 15 dana od dana zaprimanja pisane obavijesti. Iznimka propisana navedenom odredbom nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Slijedom navedenog, ne mogu se prihvatiti navodi obveznika da je kartica podnesena 30. siječnja 2023. godine, kartica koja se odnosi na 2022. godinu, budući iz Registra obveznika nesporno proizlazi da se radi o kartici obveznika podnesenoj povodom ponovnog imenovanja na istu dužnost. Također, temeljem citiranog članka 10. stavka 4. ZSSI-a obveznici su dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu, a što imenovani obveznik nije učinio u zakonskom roku, već 31. siječnja 2024. godine.

Dakle, obzirom je nesporno utvrđeno da obveznik Alan Kociper nije podnio imovinsku karticu povodom godišnje obveze podnošenja za 2022. godinu u zakonskom roku do 31. siječnja 2022. godine, već sa zakašnjenjem dana 31. siječnja 2014. godine, imenovani je počinio povredu članka 10. stavka 4. ZSSI-a.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, pored ostalog, i iz članka 10., Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju.

U ovom konkretnom slučaju, Povjerenstvo je obvezniku izreklo sankciju u obliku opomene. Prilikom odmjeravanja vrste sankcije prije svega je u obzir uzelo činjenicu da je obveznik, iako sa zakašnjenjem, podnio imovinsku karticu za 2022. godinu, čime su i Povjerenstvo i javnost dobili uvid u njegovo imovinsko stanje za navedeno razdoblje. Također, Povjerenstvo kao olakotnu okolnost obvezniku uzima i činjenicu da protiv imenovanog do sada pred Povjerenstvom nisu vođeni postupci zbog povreda odredbi ZSSI-a. Slijedom svega navedenog, Povjerenstvo smatra izricanje sankcije opomene svrsishodnom obzirom na sve okolnosti slučaja.

Stoga je Povjerenstvo donijelo odluku kako je navedeno u izreci.

PREDSJEDNICA POVJERENSTVA

Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Alan Kociper, osobnom dostavom

2. Objava na mrežnim stranicama Povjerenstva nakon uredne dostave obvezniku

2. Pismohrana